Drie wagte beseer in transitorooftogDie geldwa wat beroof is. Foto: ER24 Drie veiligheidswagte is tydens ŉ transitorooftog beseer nadat hulle geld by ŉ winkelsentrum gaan oplaai het. Volgens brig. Vishnu Naidoo, nasionale woordvoerder van die polisie, het die voorval omstreeks 15:30 naby KwaKopi in KwaZulu-Natal plaasgevind. “ŉ Geldwa het op die R33 van Msinga na Greytown gery nadat geld by die Msinga Mall opgelaai is. ŉ Onbekende aantal insittendes het in twee voertuie op die geldwa toegeslaan,” het Naidoo gesê. “Hulle het op die geldwa geskiet, waarna die bestuurder beheer oor die voertuig verloor en dit verskeie kere gerol het.” Die verdagtes het springstof gebruik om die geldwa oop te blaas, waarna hulle met ŉ bedrag geld gevlug het. Russel Meiring, woordvoerder van ER24, het gesê die wagte het geringe beserings tydens die ongeluk opgedoen en kon daarin slaag om uit die voertuig te kom voor dit oopgeblaas is. Die wagte is met ambulanse na ŉ hospitaal in Pietermaritzburg geneem vir mediese behandeling. Die polisie ondersoek die voorval. Niemand is nog in verband met die rooftog in hegtenis geneem nie. Die geldwa wat beroof is. Foto: ER24